**REVISTA PRESEI**

**12 iunie 2013**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | **Adevarul** | Generaţia pierdută: 850 de minore, cu vârste cuprinse între 11 şi 14 ani, au rămas gravide în decursul ultimului an |
| **3** | Curentul | Minorii între 15 și 16 ani pot fi zilieri doar cu acordul părinților |
| **3** | Gandul | Terapiile oferite de ONG-uri copiilor cu autism, decontate de CNAS |

**Adevarul**

**Generaţia pierdută: 850 de minore, cu vârste cuprinse între 11 şi 14 ani, au rămas gravide în decursul ultimului an**

Aproape 850 de fete cu vârste între 11 şi 14 ani au rămas însărcinate în perioada ianuarie 2012 - martie 2013. Dintre acestea, aproape 600 au ales să întrerupă sarcina. Alte date oficiale arată că 16.101 tinere care aveau până în 19 ani au rămas însărcinate în perioada ianuarie 2012 - martie 2013, iar 10.224 dintre ele au făcut întrerupere de sarcină.

Astfel, în anul 2012 au fost înregistrate 619 minore sub 15 ani ca „gravide nou depistate”, dintre care 476 au făcut întrerupere de sarcină, iar în primul trimestru din acest an s-au înregistrat 230 de cazuri nou depistate şi 120 de avorturi pentru aceeaşi categorie de vârstă, relatează Mediafax.

În topul judeţelor în care minorele au rămas gravide înainte de împlinirea vârstei de 15 ani se află Bistriţa Năsăud, Dolj, Bihor, Mureş şi Sibiu. În primul trimestru din acest an, cele mai multe sarcini la minore sub 15 ani au fost înregistrate în Moldova şi Oltenia, respectiv în judeţele Vaslui, Iaşi şi Dolj.

În ceea ce priveşte cele mai multe întreruperi de sarcină valabile pentru categoria de vârstă 10 – 14 ani, ele au fost înregistrate în judeţele Timiş, Olt, Harghita, Braşov şi Bacău.

La categoria de vârstă 15-19 ani au fost înregistrate 15.252 de gravide nou depistate, dintre care 12.073 în 2012 şi 3.179 în primele trei luni ale acestui an. Din numărul total de gravide nou depistate, 7.547 au ales să întrerupă sarcina în 2012 şi alte 2.081 în primul trimestru din acest an.

**Minore cu vârste între 12 şi 14 ani, mame în 2012**

De asemenea, peste 780 de minore cu vârste curpinse între 12 şi 14 ani au devenit mame în 2012, numărul total al celor care au adus pe lume copii înainte să fi împlinit 20 de ani fiind, în anul precedent, de 19.822.

Conform datelor statistice, în 2012, cele mai tinere mame (din categoria de vârstă 11-19 ani) aveau 12 ani când au născut. Cei mai mulţi copii, respectiv 6.079, au fost aduşi pe lume de mame având deja 19 ani.

Datele centralizate de autorităţi arată că, anul trecut, mame în vârstă de 13 ani au adus pe lume 111 copii. De asemenea, 655 de bebeluşi au fost aduşi pe lume de mame cu vârsta 14 ani, 1.595 - de mame de 15 ani, 2.942 - de mame de 16 ani, 4.098 - de mame având 17 ani, 5.108 - de mame având 18 ani, iar 6.079 - de mame având 19 ani.

**50.000 de mame minore între 2009 - 2012**

În perioada ianuarie 2009 - iunie 2012, aproape 50.000 de minore au devenit mame şi, chiar dacă unele aveau doar 10 ani când au rămas însărcinate, niciun sfert dintre cazuri nu sunt semnalate direcţiilor generale de asistenţă socială şi protecţia copilului (DGASPC).

Din datele centralizate de Ministerul Sănătăţii în primul semestru din 2012, un număr de 47.295 de minore au rămas însărcinate şi au născut în perioada 2009 - 2011. Cel mai mare număr de mame minore a fost înregistrat, potrivit sursei citate, în 2009, când au născut 17.219 de fete, 12 dintre ele având 12 ani, 124 - 13 ani, iar 622 - 14 ani.

În 2010, numărul minorelor care au devenit mame a scăzut uşor, ajungând la 15.586. În acelaşi an, au născut trei minore de 11 ani, 20 de 12 ani, 124 de 13 ani, 586 de 14 ani, 1.570 de 15 ani, 3.073 de 16 ani, 4.514 de 17 ani, iar 5.678 erau minore în momentul în care au rămas însărcinate şi au ajuns majore până la naştere.

**În America, pilula de a doua zi este accesibilă fără reţetă şi fără limită de vârstă**

**Curentul**

**Minorii între 15 și 16 ani pot fi zilieri doar cu acordul părinților**

Minorii cu vârste cuprinse între 15 și 16 ani ar putea presta activități necalificate cu caracter ocazional numai cu acordul părinților sau al repre­zen­tanților legali, au decis, marți, senatorii.
Senatul a adoptat, cu amendamentele propuse de Comisia pentru muncă, o propunere legislativă pentru modificarea Legii 52/2011 privind exercitarea unor activități cu caracter ocazional desfășurate de zilieri, elaborată de un grup de deputați PSD. Inițiativa reglementează timpul de desfășurare a activității cu caracter ocazional de către zilierul minor care are capacitate de muncă, acesta putând să lucreze șase ore pe zi și nu mai mult de 30 de ore pe săptămână, fiindu-i interzis să efectueze activitate pe timpul nopții.
Prin acest proiect de act normativ se propune, de asemenea, ca „beneficiari de lucrări“ să poată fi și persoanele fizice autorizate. Senatorii au eliminat din textul legii prevederea potrivit căreia poate angaja zilieri și întreprinzătorul persoană fizică titular al întreprinderilor individuale sau familiale. De asemenea, senatorii au respins prevederea potrivit căreia zilierii puteau presta activități cu caracter ocazional în „activități ale gospodăriilor private de producere de bunuri și servicii destinate consumului propriu“.
Ei și-au însușit, astfel, punctul de vedere al Comisiei pentru muncă, potrivit căruia persoanele fizice nu pot intra în categoria beneficiarilor deoarece, „în baza dreptului fundamental reprezentat de inviolabilitatea domiciliului și reședinței persoanei, o asemenea prevedere rămâne declarativă, astfel organele de control ale statului nu au posibilitatea de a verifica și sancționa modul de punere în aplicare a dispozițiilor legii“. Senatul a dezbătut această propunere legislativă în calitate de primă Cameră sesizată.

**Gandul**

**Terapiile oferite de ONG-uri copiilor cu autism, decontate de CNAS**

Terapiile oferite de organizaţiile non-guvernamentale (ONG) copiilor diagnosticaţi cu autism vor fi decontate de Casa naţională de Asigurări de Sănătate, după ce s-a adoptat în plen completarea şi modificarea Legii nr.151/2010. Odată cu această schimbare a legislaţiei deja în vigoare, a fost cuprinsă şi prevederea referitoare la decontarea de către Casa de Asigurări de Sănătate a serviciilor de specialitate acordate copiilor autişti de către organizaţiile neguvernamentale.

„Astăzi Camera Deputaţilor, în calitate de Cameră decizională, prin adoptarea completărilor şi modificărilor Legii nr. 151/2010 a realizat pentru pacienţi ceea ce trebuia făcut mai demult. O noutate ar fi decontarea de către Casa de Asigurări de Sănătate a serviciilor de specialitate acordate copiilor autişti de către organizaţiile neguvernamentale. O altă prevedere este aceea că Ministerul Educaţiei, Ministerul Sănătăţii, Ministerul Muncii şi ONG-urile să stabilească o procedură prin care copiii cu autism să poată fi integraţi în şcoli normale. Urmează ca pe baza legii să fie stabilite şi normele de aplicare. Prin legea de faţă a fost creat practic cadrul referitor la condiţiile de învăţământ ale pacienţilor cu autism, partea de protecţie a pacientului şi aparţinătorului şi partea de terapie, nu doar cea medicamentoasă, ci şi cea de psihoterapie”, a declarat secretarul Comisiei pentru Sănătate şi Familie din Camera Deputaţilor Florin Buicu.

Deputatul precizează că deşi la această dată autismul este considerat o afcţiune "pe întreaga viaţă şi nu poate fi vindecat”, nu înseamnă că nu se poate face nimic pentru persoanele cu autism şi că acestea ar fi irecuperabile.

“Diagnosticarea şi intervenţia timpurie, urmate de tratament specific şi individualizat pot face ca persoanele cu autism să progreseze, să atingă maximul potenţialului lor şi să trăiască o viaţă demnă şi mulţumitoare”, a spus acesta.

Deputatul Florin Buicu susţine că a avea un copil autist înseamnă că în permanenţă cineva trebuie să fie în preajma lui, că sunt părinţi care renunţă la serviciu pentru a se ocupa de nevoile acestora şi că în prezent toate costurile pentru terapie sunt suportate de către părinţii pacientului.

“Părinţii pot fi terapeuţi, dacă au timp şi înclinaţie. Poate fi o metodă de a economisi banii, şi în mod sigur oferă o cunoaşterea mai bună a propriului copil şi a progreselor sale. Dar acest lucru înseamnă şi diminuarea veniturilor considerabile. În prezent, serviciile de recuperare şi reabilitare constând în psihiatrie pediatrică, logopedie, kinetoterapie, terapie comportamentală, psihopedagogie sunt susţinute financiar de părinţii copiilor în cadrul centrelor specializate. Aceştia nu primesc decât suma de 500 de lei lunar ca şi însoţitor, atâta vreme cât costurile pentru serviciile enumerate mai sus se ridică lunar la aproximativ 1.500 de euro”, a mai subliniat Buicu.

Legea nr. 151/2010 modificată marţi se referă la serviciile specializate integrate de sănătate, educaţie şi sociale adresate persoanelor cu tulburări din spectrul autist şi cu tulburări de sănătate mintală asociate.

Statisticile de specialitate arată că în România 30.000 de persoane au fost diagnosticate cu o Tulburare din Spectrul Autismului (TSA).